*Projekts*

LATVIJAS REPUBLIKAS MINISTRU KABINETS

|  |  |  |
| --- | --- | --- |
| 2018. gada “\_\_\_\_” \_\_\_\_\_\_\_\_\_\_\_\_  Rīgā |  | Noteikumi Nr.  (prot. Nr. \_\_\_\_\_\_) |

**Ārpusģimenes aprūpes atbalsta centra noteikumi**

Izdoti saskaņā ar Bērnu tiesību aizsardzības

likuma 36.1panta trešo un ceturto daļu

**I.Vispārīgie jautājumi**

1. Noteikumi:

1.1. nosaka kritērijus ārpusģimenes atbalsta centra (turpmāk – atbalsta centrs) izveidei, atbalsta centru reģistrēšanas kārtību, kā arī prasības atbalsta centriem;

1.2. paredz nosacījumus valsts finansējuma piešķiršanai atbalsta centriem, finansējuma apmēru, kā arī kārtību, kādā sniedzams atbalsts.

2. Atbalsta centrs nodrošina pasākumu kopumu, kas veicina bez vecāku gādības palikušu bērnu labklājību, drošību, patstāvību, kā arī audžuģimeņu, jo īpaši specializēto audžuģimeņu, kā arī adoptētāju, aizbildņu, viesģimeņu skaita pieaugumu.

3. Lai nodrošinātu šajos noteikumos atbalsta centram noteikto prasību izpildes pārraudzību, Labklājības ministrija (turpmāk - ministrija):

3.1. slēdz ar atbalsta centru līgumu, kurā iekļauj pakalpojuma pārraudzības un informācijas aprites kārtību, finanšu un statistikas pārskatu iesniegšanas nosacījumus, kā arī citus pakalpojuma sniegšanai būtiskus nosacījumus;

3.2. piešķir pakalpojuma nodrošināšanai un pakalpojuma administrēšanai paredzētos valsta budžeta līdzekļus;

3.3. piešķir atbalsta centra izveidošanas un iekārtošanas izdevumu kompensēšanai paredzētos valsts budžeta līdzekļus, ievērojot šajos noteikumos minētās prasības un kārtību.

4. Šo noteikumu 12.punktā noteikto pakalpojumu nodrošināšanai un atbalsta centra pakalpojuma administrēšanai paredzētos valsts budžeta līdzekļus nosaka un piešķir ministrija atbilstoši likumā par gadskārtējā valsts budžeta likumā šiem mērķiem piešķirtajiem līdzekļiem.

**II. Atbalsta centru reģistrēšanas kārtība**

5. Komersants, biedrība vai nodibinājums, kurš vēlas iegūt atbalsta centra statusu (turpmāk – iesniedzējs), iesniedz ministrijā iesniegumu atbalsta centra statusa piešķiršanai. Iesniegumā norāda šādu informāciju:

5.1. nosaukums;

5.2. reģistrācijas numurs;

5.3. juridiskā adrese;

5.4. kontaktinformācija (tālruņa numurs, elektroniskā pasta adrese);

5.5. tīmekļvietne (ja iesniedzējam tāda ir izveidota);

5.6. darbības vietas adrese.

6. Iesniedzējs iesniegumam pievieno šādus dokumentus:

6.1.vismaz vienu pašvaldību nodomu protokolu par plānoto sadarbību šo noteikumu 12.punktā minēto pakalpojumu nodrošināšanai pašvaldībā;

6.2.atbalsta centra izveidošanas un pakalpojuma sniegšanas aprakstu, tai skaitā informāciju par izveidojamo atbalsta centru skaitu un pakalpojuma sniegšanas punktu skaitu;

6.3.apliecinājumu, ka atbalsta centra piesaistītajiem speciālistiem ir vismaz trīs gadu pieredze darbā ar bērniem un ģimenēm pēdējo piecu gadu laikā;

6.4. apliecinājumu, ka telpas, kurās plānots sniegt atbalsta centra pakalpojumu, ir piemērotas un aprīkotas atbilstoši to lietošanas mērķim un atbilst šo noteikumu 12.punktā minēto pakalpojumu nodrošināšanai.

7. Ja, pārbaudot iesniedzēja sniegto informāciju, ministrija konstatē, ka iesniegumā nav nepieciešamās informācijas vai norādītā informācija ir nepilnīga vai ka nav pievienoti šo noteikumu  6.punktā minētie dokumenti, vai ja ministrijai rodas pamatotas šaubas par sniegtās informācijas patiesumu, ministrija piecu darbdienu laikā rakstiski informē iesniedzēju par nepieciešamību precizēt iesniegumu vai sniegt papildu informāciju, nosakot termiņu trūkumu novēršanai un informācijas sniegšanai.

8. Ministrija mēneša laikā pēc visu nepieciešamo dokumentu saņemšanas izvērtē iesniedzēja iesniegtos dokumentus un pieņem vienu no šādiem lēmumiem:

8.1. lēmumu par atbalsta centra statusa piešķiršanu;

8.2. lēmumu par atteikumu piešķirt atbalsta centra statusu.

9. Ministrija triju darbdienu laikā pēc šo noteikumu  8.punktā minētā lēmuma pieņemšanas par to rakstiski informē iesniedzēju.

10.Šo noteikumu 8.punktā minēto lēmumu mēneša laikā var apstrīdēt, iesniedzot attiecīgu iesniegumu ministrijas valsts sekretāram. Ministrijas valsts sekretāra lēmumu var pārsūdzēt Administratīvā rajona tiesā.

11. Ministrija nodrošina informācijas uzkrāšanu par tiem komersantiem, biedrībām vai nodibinājumiem, kuriem piešķirts vai atņemts atbalsta centra statuss. Informāciju uzkrāj ministrijas pārziņā esošajā valsts informācijas sistēmā “Valsts sociālās politikas monitoringa informācijas sistēma”.

**III. Prasības atbalsta centram**

12. Atbalsta centrs nodrošina:

12.1. piesaista jaunas audžuģimenes, aizbildņus, adoptētājus, viesģimenes, īpaši veicinot specializēto audžuģimeņu skaita pieaugumu;

12.2. nodrošina audžuģimeņu, tai skaitā specializēto audžuģimeņu mācības atbilstoši ar Valsts bērnu tiesību aizsardzības inspekciju saskaņotajai mācību programmai;

12.3. nodrošina mācības potenciālajiem adoptētājiem;

12.4. iesniedz bāriņtiesā psihologa atzinumu par laulātā (personas) piemērotību audžuģimenes statusa iegūšanai, laulāto (personas) raksturojumu un informāciju par mācību programmas apguvi;

12.5. iesniedz bāriņtiesā psihologa atzinuma par audžuģimenes piemērotību specializētās audžuģimenes attiecīgā specializācijā statusa iegūšanai, audžuģimenes raksturojumu un informāciju par mācību programmas apguvi;

12.6. nodrošina nepieciešamības gadījumā psihologa un sociālā darbinieka atbalstu šo noteikumu 12.2.apakšpunktā minēto mācību un laulāto (personas) un audžuģimenes piemērotības izvērtēšanas laikā;

12.7. izstrādā un īsteno audžuģimenes vai specializētās audžuģimenes atbalsta un tajā ievietotā bērna individuālās attīstības plānu;

12.8. nodrošina psihosociālo atbalstu audžuģimenēm un specializētajām audžuģimenēm, tai skaitā ģimenē ievietotajam bērnam;

12.9. nodrošina atbalsta centra speciālistu, tai skaitā sociālā darbinieka, psihologa atbalstu audžuģimenei un specializētajai audžuģimenei;

12.10. nodrošina katru gadu vismaz 8 akadēmisko stundu apjomā zināšanu pilnveides mācības audžuģimenēm un specializētajām audžuģimenēm;

12.11. nodrošina atlīdzības par specializētās audžuģimenes pienākumu pildīšanu aprēķināšanu un izmaksu un vienreizēju mājokļa iekārtošanas kompensācijas izmaksu specializētajām audžuģimenēm;

12.12. pēc bāriņtiesas pieprasījuma sniedz informāciju par audžuģimeni vai specializēto audžuģimeni, tai skaitā par bērnu, kā arī par sniegtajiem pakalpojumiem;

12.13. nodrošina psihologa konsultācijas un atbalsta grupas adoptētājiem, aizbildņiem, viesģimenēm un pēc bāriņtiesas pieprasījuma sniedz atzinumu;

12.14. nodrošina sadarbību ar bāriņtiesām, sociālajiem dienestiem, atbalsta centriem un citām iestādēm atbalsta sniegšanā audžuģimenēm un specializētām audžuģimenēm, tai skaitā ģimenē ievietotajam bērnam;

12.15. sniedz ne vēlāk kā vienas darbdienas laikā informāciju bāriņtiesai par apstākļiem, kas būtiski var ietekmēt audžuģimenes vai specializētās audžuģimenes darbību vai ievietotā bērna aprūpi;

12.16. organizē audžuģimenē vai specializētā audžuģimenē ievietotā bērna saskarsmi ar vecākiem, brāļiem (pusbrāļiem), māsām (pusmāsām), radiniekiem vai bērnam tuvām personām;

12.17. sniedz informāciju, jebkurā diennakts laikā, bāriņtiesai vai policijai par krīzes audžuģimenēm, kuras nekavējoties var uzņemt bērnu savā aprūpē.

13. Atbalsta centrs ar laulātajiem (personu), kuri ar bāriņtiesas lēmumu ir atzīti par piemērotiem audžuģimenes pienākumu veikšanai, audžuģimeni un specializēto audžuģimeni slēdz vienošanos par atbalsta sniegšanu, kas ietver šo noteikumu 12.2., 12.4., 12.5., 12.6., 12.7., 12.8., 12.9., un 12.10.apakšpunktā minēto pakalpojumu nodrošināšanu. Par noslēgto vienošanos atbalsta centrs trīs darbdienu laikā informē bāriņtiesu.

14. Atbalsta centrs ar specializēto audžuģimeni slēdz līgumu par atlīdzības par specializētās audžuģimenes pienākumu pildīšanu un vienreizējas mājokļa iekārtošanas kompensācijas izmaksu, kas ietver šo noteikumu 12.11.apakšpunktā minētā pakalpojuma nodrošināšanu. Par noslēgto līgumu atbalsta centrs trīs darbdienu laikā informē bāriņtiesu.

15. Atbalsta centrs iekārto lietu par katru audžuģimeni vai specializēto audžuģimeni.

**IV. Atbalsta centra izveides izdevumu segšana un**

**finansēšanas kārtība**

16. Atbalsta centram vienreizēju izveides un iekārtošanas izdevumu kompensāciju ministrija piešķir atbilstoši atbalsta centra izveides izmaksām, bet ne vairāk kā 10 000 euro apmērā, ja:

16.1. atbalsta centram ir spēkā esošs šo noteikumu 3.1. apakšpunktā minētais līgums;

16.2. atbalsta centram ir ne mazāk kā 50 spēkā esošas 13.punktā minētās vienošanās un ne mazāk kā 10 šo noteikumu 14.punktā minētie līgumi par atlīdzības par specializētās audžuģimenes pienākumu pildīšanu un vienreizējas mājokļa iekārtošanas kompensācijas izmaksu;

16.3. atbalsta centrs kā pakalpojuma sniedzējs ir reģistrēts vismaz deviņus mēnešus, bet ne ilgāk kā 24 mēnešus pirms šo noteikumu 17.punktā minēto dokumentu iesniegšanas ministrijā.

17. Atbalsta centra izveides un iekārtošanas izdevumu kompensācijas saņemšanai pakalpojuma sniedzējs ministrijā iesniedz šādus dokumentus:

17.1. iesniegumu par atbalsta centra izveides un iekārtošanas kompensācijas saņemšanu;

17.2. ēku vai telpu remontdarbu, mēbeļu, iekārtu, t.sk. datortehnikas iegādes un citu izdevumu, kas radušies atbalsta centram, lai pielāgotu telpas un pieejamos resursus pakalpojuma sniegšanas nodrošināšanai, izdevumu tāmi;

17.3. pēc ministrijas pieprasījuma pakalpojuma sniedzējs iesniedz šo noteikumu 17.2. punktā minētajā tāmē norādīto izdevumu attaisnojošos dokumentus (remontdarbu un citu pakalpojuma līgumi, rēķini, darbu pieņemšanas – nodošanas akti, preču pavadzīmes, čeki u.c. izdevumu apliecinošus dokumentus).

18. Ministrija mēneša laikā izskata šo noteikumu 17.punktā minētos dokumentus, izvērtē izdevumu atbilstību un nepieciešamību pakalpojuma sniegšanai un pieņem lēmumu par:

18.1. atbalsta centra izveides un iekārtošanas kompensācijas piešķiršanu un tā apjomu;

18.2. atteikumu piešķirt pakalpojuma sniedzējam atbalsta centra izveides un iekārtošanas izdevumu kompensāciju, norādot lēmuma pamatojumu un tā apstrīdēšanas kārtību.

19. Ministrija atbalsta centram vienreizēju kompensāciju izmaksā mēneša laikā no šo noteikumu 18.1.apakšpunktā minētā lēmuma pieņemšanas dienas.

20. Par šo noteikumu 12.punktā noteikto pakalpojumu nodrošināšanu atbalsta centrs iesniedz ministrijā pārskatu atbilstoši šo noteikumu 3.1.apakšpunktā minētajā līgumā noteiktajai kārtībai.

21. Pakalpojuma administrēšanas izdevumiem paredzētos līdzekļus atbalsta centrs var izlietot:

21.1. pakalpojuma administrēšanai iesaistīto darbinieku:

21.1.1. atlīdzībai;

21.1.2. transporta izdevumiem;

21.2. telpu īres apsaimniekošanas izdevumu un komunālo pakalpojumu apmaksai, biroja, kancelejas preču, tehnikas un aprīkojuma iegādei;

21.3. citiem izdevumiem, kas saitīti ar pakalpojuma administrēšanu.

22. Pārskatus par pakalpojuma sniegšanu, to sniegšanas termiņus un kārtību nosaka ministrijas un pakalpojumu sniedzēja šo noteikumu 3.1.apakšpunktā minētajā līgumā, nodrošinot, ka pakalpojuma administrēšanas izdevumiem paredzētie līdzekļi nepārsniedz apjomu, kas aprēķināms atbilstoši formulai:

F = A + B + C + D, kur

F – atbalsta centra pakalpojuma administrēšanai novirzāmie finanšu līdzekļi;

A – nepārsniedz 10% no finansējuma apmēra, kas plānots par ģimeņu un audžuģimeņu apmācību un sagatavošanu līdz bāriņtiesas lēmumam par audžuģimenes vai specializētās audžuģimenes statusa piešķiršanu vai atteikumu;

B – nepārsniedz 10% no finansējuma apmēra, kas plānots pakalpojuma nodrošināšanai audžuģimenēm un specializētajām audžuģimenēm;

C – nepārsniedz 3% no specializētajām audžuģimenēm izmaksātās atlīdzības par specializētās audžuģimenes pienākumu pildīšanu apmēra;

D – nepārsniedz 10% no šo noteikumu 12.3., un 12.13.apakšpunktā minētā pakalpojuma izmaksām.

**V. Noslēguma jautājumi**

23. Noteikumi stājas spēkā 2018.gada 1.jūlijā.

24. Šo noteikumu 12.3. un 12.13.apakšpunkts stājas spēkā 2019. gada 1.janvārī.

25. Šo noteikumu 11.punktā noteiktās informācijas uzkrāšanu informācijas sistēmā “Valsts sociālās politikas monitoringa informācijas sistēma” ministrija veic pēc attiecīgās funkcionalitātes darbības uzsākšanas. Līdz tam ministrija nodrošina informācijas uzkrāšanu manuāli.

26. Informāciju par šo noteikumu 12.punktā minēto atbalsta centrs nodrošina sistēmā “Valsts sociālās politikas monitoringa informācijas sistēma” pēc attiecīgās funkcionalitātes darbības uzsākšanas, bet līdz tam pakalpojuma uzskaiti veic un pārskatus sniedz atbilstoši šo noteikumu 3.1.apakšpunktā minētā līguma nosacījumiem.

Ministru prezidents Māris Kučinskis

Labklājības ministrs Jānis Reirs

22.06.2018.

1481

R.Paršova

67782954, Rita.Parsova@lm.gov.lv